b'\n_START_ARTICLE_\nJata v Devici\n_START_SECTION_\nZna\xc4\x8dilnosti\n_START_PARAGRAPH_\nJato sestavlja pisana dru\xc5\xbeba galaksij; med njimi so tako elipti\xc4\x8dne kot spiralne galaksije. Elipti\xc4\x8dne so okrog sredi\xc5\xa1\xc4\x8da bolj zgo\xc5\xa1\xc4\x8dene kot spiralne._NEWLINE_Razdeljena je na tri podjate: Devico (Virgo) A, ki je zgo\xc5\xa1\xc4\x8dena okrog galaksije Messier 87, drugo, ki je zgo\xc5\xa1\xc4\x8dena okrog Messier 86 in v\xc4\x8dasih \xc5\xa1teto v Devico A, in Devico B, ki je zgo\xc5\xa1\xc4\x8dena okrog Messier 49. Devica A je z maso 10\xc2\xb9\xe2\x81\xb4 son\xc4\x8devih mas ve\xc4\x8dja od drugih dveh._NEWLINE_Tri podjate so v procesu zdru\xc5\xbeevanja v eno samo jato in so obdane z galakti\xc4\x8dnimi oblaki, ki so ve\xc4\x8dinoma sestavljeni iz spiralnih galaksij. Znani so kot Oblak N, Oblak S in Devica E in se bodo prav tako zdru\xc5\xbeili s podjatami. Vse to ka\xc5\xbee, da je Jata v Devici \xc5\xa1e mlada jata, ki \xc5\xa1e vedno nastaja._NEWLINE_Drugi dve bli\xc5\xbenji zdru\xc5\xbebi, znani kot Oblak W in Oblak M sta verjetno samostojna sistema v ozadju jate.\n_START_SECTION_\nSnov znotraj jate\n_START_PARAGRAPH_\nKakor v mnogih velikih jatah, je tudi Jata v Devici zapolnjena z vro\xc4\x8do plazmo, segreto na 30 milijonov \xc2\xb0C ali K, ki seva rentgenske \xc5\xbearke. V njej je tudi mnogo medgalakti\xc4\x8dnih zvezd ; njihov dele\xc5\xbe je ve\xc4\x8d kot 10% vseh zvezd v jati. Najdemo tudi nekaj planetarnih meglic , ki so bile najverjetneje pri\xc5\xa1le tja iz galaksij med trki (interakcijami) med njimi, in nekaj kroglastih kopic  ter vsaj eno podro\xc4\x8dje rojevanja zvezd .'